**KÖZMEGHALLGATÁS 2021.**

**Beszámoló Solt Város Önkormányzat 2020. évben végzett munkájáról, az adóbevételek felhasználásáról és**

**tájékoztató a 2021. évi költségvetési tervezetről, a 2021. évi fejlesztési célkitűzésekről**

**Tisztelt Lakostársak!**

A helyi önkormányzat megalakulása óta hagyomány, hogy év elején a képviselő-testület beszámol a város lakosságának az előző év legfontosabb eseményeiről, a gazdálkodásról, a fejlesztésekről, és az előttünk álló év feladatairól. E hagyománynak és a törvényi kötelezettségeknek is eleget téve, ez évben is összehívjuk városunk lakosságát, a megrendezésre kerülő közmeghallgatásra.

Solt Város Önkormányzat a 2020. évi költségvetését 3 milliárd 794 millió 692 ezer forint bevételi és kiadási főösszeggel fogadta el.

Az önkormányzat 2019. évben **2 milliárd 119 millió** forint pénzeszközzel rendelkezett, melyből a megnyert pályázatok összege **2 milliárd 19 millió** forint volt, szabad pénzeszközként 2019 évben **100 millió 506 ezer** forint állt rendelkezésre. 2020 év végén **1 milliárd 663 millió** forint állt rendelkezésre, melyből szabad felhasználható volt **105 millió 208 ezer** forint.

Jelenleg az önkormányzatunk bankszámláin **1 milliárd 444 millió** forint van, melyből a beruházásokra megnyert pályázati összeg **1 milliárd 313 millió forint**, szabad pénzeszközünk jelenleg **130 millió 640 ezer** forint.

Ezekből az összegekből is látható, hogy Solt Város Önkormányzat pénzügyi helyzete a megszorítások, az elvonások, és a folyamatban lévő beruházások ellenére is stabil.

**Adóbevételek alakulása**

2020. évben az önkormányzatnak a magánszemélyek kommunális adójából 25 millió 650 ezer Ft bevétele keletkezett.

A szociálisan rászorulókat, valamint a présház, gazdasági épület tulajdonosait a képviselő-testület adókedvezményben részesítette, amelynek az értéke 5 millió 642 ezer Ft támogatást jelentett az adóalanyoknak.

A gépjárművek adójából 2 millió 639 ezer Ft, az iparűzési adóból 287 millió 422 ezer Ft bevétele keletkezett az önkormányzatnak.

A helyi adóbevételek teljes egészében a településen maradnak, melyeket az önkormányzat pályázati önerőként beruházásoknál, önkormányzati intézmények működtetésénél és a városgazdálkodásnál használ fel. Így adóbevételből működtetjük többek között a helyi labort az orvosi rendelőben, a mentési pontot, az orvosi ügyeletet, a közvilágítás és a városüzemeltetés finanszírozásának legnagyobb részét, a sportöltözőt, nyugdíjas klubok épületének fenntartását, közkutak működtetését, a térfigyelő kamera üzemeltetésének kiadásait, a civil szervezetek, kulturális rendezvények támogatását és minden olyan feladatot, amelyre az állam nem ad támogatást.

**Szociális ellátások**

A pénzbeli és természetbeni szociális ellátások közül az **önkormányzat** **települési** **támogatást nyújt** lakhatáshoz kapcsolódó rendszeres kiadások viseléséhez és rendszeres gyógyszerkiadás viseléséhez, illetve **rendkívüli települési támogatást** nyújt.

A pénzbeli és természetbeni szociális ellátások egy részét továbbra is a Polgármesteri Hivatalban kell igényelni, másik részét a Kalocsai Járási Hivatal Solti Kirendeltségénél. Településünkön lakó állampolgárok továbbra is helyben intézhetik el támogatási kérelmüket a kormányablakban.

**KÖZFOGLALKOZTATÁS**

1. 2020. március 1. napjától 2021. február 28. napjáig a **járási startmunkamintaprogramban** vett részt önkormányzatunk.

Ezen belül:

1. Helyi sajátosságokra épülő program és
2. Hosszabb időtartamú közfoglalkoztatás (1 fő)

c.) Szociális jellegű program (amely magában foglalja a korábbi belvíz-elvezetési, közúthálózat karbantartása, illegális hulladéklerakó-helyek felszámolása programokat) **összesen 18 főt alkalmaztunk.**

A **2021. évben** tovább folytatjuk a közfoglalkoztatási programot, melyet Solt Aranykulcs Nonprofit KFT indított el. **1 db helyi sajátosságokra épülő programra** (betonelem gyártás) nyújtott be pályázatot 2021. március 1. napjától, 2022. február 28. napjáig terjedő időszakra, és **1 db hosszabb időtartamú programra** nyújtott be pályázatott 2021. március 1. napjától, 2022 február 28. napjáig.

**Solt Város Önkormányzat 2021. évi költségvetési tervezetéről**

Az Országgyűlés által elfogadott költségvetési törvényben meghatározottak alapján elkészült az önkormányzat 2021. évi költségvetési rendelete, melyet a veszélyhelyzetre való tekintettel idén a polgármesternek kellett elfogadnia. Természetesen a képviselők, a költségvetés tervezetét megismerték és véleményezték, javaslataik a költségvetésbe beépítésre kerültek.

Az önkormányzat 2021. évi tervezett költségvetési bevételi és kiadási főösszege **3 milliárd 594 millió 300 ezer** Ft.

A 2021. évi költségvetésben fejlesztésekre tervezett összeg **2 milliárd 562 millió 967 ezer** Ft.

Tervezett helyi adóbevételek 2021. évben:

* Iparűzési adó: **204 millió 500 ezer** Ft
* Magánszemélyek kommunális adója: **25 millió** Ft
* Bírság, pótlék: **850 ezer** Ft
* A gépjárműadó befizetésekből 2020 évtől az önkormányzatnak már nem származik bevétele. Idén a gépjárműadó befizetéseket a NAV számlájára kell teljesíteni a lakosoknak és a vállalkozásoknak.

**Intézményeink tervezett kiadásai:**

Solt Város Önkormányzat **3 milliárd 33 millió 378 ezer** Ft

Polgármesteri Hivatal **140 millió 297 ezer** Ft

Mesevár Óvoda és Mini Bölcsőde **286 millió 558 ezer** Ft

Vécsey Károly Művelődési Ház és Könyvtár **33 millió 98 ezer** Ft

Alapszolgáltatási Központ **100 millió 969 ezer** Ft

Összesen: **3 milliárd 594 millió 300 ezer** Ft

Az önkormányzat főállású foglalkoztatottjainak létszáma 2021. évben 87 fő, pályázat keretében közcélú foglalkoztatottak tervezett éves létszáma 18 fő.

**2020. évi fejlesztések, 2021. évben tervezett fejlesztések**

1. A Szennyvíz tisztító telep korszerűsítése és a tisztított szennyvíz Duna sodorvonalba történő bevezetése projekt keretén belül a kivitelezési munkák 2020. tavaszán megkezdődtek, ezzel párhuzamosan a szennyvízelvezetés és a Duna nagy vízi medrébe való bevezetés teljes egészében befejeződött. A szennyvíztelepen belül a meglévő épületek felújítása elkezdődött és az új technológiát kiszolgáló épületek építése megkezdődött. Előreláthatólag a kiviteli munkák befejezése 2021. július hónapra befejeződnek, ezzel egyidőben a próbaüzem is lezárul.
2. Kiírásra került a „Zöld város kialakítása” projekt közbeszerzési eljárása. Az eljárás ez év elején eredményesen lezárult, a nyertes ajánlattevőnek a BSF-Bau Építőipari és Kereskedelmi Kft lett kihirdetve, mivel a legkedvezőbb ajánlatot ő tette. Nyertes ajánlattevővel a szerződés márciusban aláírásra került, a kivitelezés megkezdődött. A Törley Bálint utcában 8 üzlettel rendelkező Szolgáltató ház épül. Az önkormányzat megvásárolta a Szabadi féle ingatlant is ezzel lehetőséget biztosítva, hogy a projektben tervezett 9 férőhelyes parkolót a későbbiekben bővíteni tudjuk. A projekt keretében a Kossuth Lajos utcában 21 férőhelyes parkoló lesz kialakítva, felújításra kerül a Kossuth Lajos utcai szolgáltatóház mögötti parkoló is, valamint a Polgármesteri Hivatal alatt a Sákor-csatorna partján zöld övezet és szabadtéri fitness eszközök lesznek telepítve.

A projekt előreláthatólag ez év végére befejeződik. A projekt összköltsége 499,9 millió Ft, mely 100%-os támogatási intenzitású.

1. A sportcsarnok kivitelezésére 2020. májusában az eredményes közbeszerzési eljárás lefolytatása után nyertes ajánlattevővel - a kiskőrösi HUN-BAU HOLDING Szolgáltató Kft. - aláírásra került a kivitelezési szerződés. A munkálatok megkezdődtek. Jelenleg az építkezés 80 %-os készültségi szinten áll, az épületen belül a burkolatok teljes befejezése, a külső tereprendezések vannak még hátra.
2. A Kissolti iskola és óvoda épületének energetikai korszerűsítése 2020 júniusában befejeződött. A projekt pénzügyi elszámolása megtörtént, 2021 tavaszától fenntartásba lépett.
3. A TOP-1.2.1-15 Turisztikai pályázat keretében 100 %-os támogatással, 700 millió Ft-os támogatással pályázatot nyertünk a Solt-Dunatetétlen-Akasztó közti turisztikai kerékpárút megépítésére. 2020. szeptemberében lezárult a közbeszerzési eljárás a kerékpárút kivitelezési munkáira vonatkozóan. A nyertes ajánlattevővel, a SOLTÚT Kft-vel októberben aláírta mindhárom önkormányzat a vállalkozási szerződést. A területrendezések után novemberben megkezdődtek a kivitelezési munkálatok. A solti szakaszon jelenleg 75%-os készültségi szintnél, Dunatetétlennél 50 %-os készültségnél tartanak a munkafolyamatok.

Mivel forráshiány miatt Dunatetétlen és Akasztó Önkormányzatok esetében csak feltételesen támogatott projektként szerepelt, további forrásigénnyel kellet élnünk. A szükséges további 376 millió Ft-os támogatási összeget is sikerült elnyernünk. Így mindhárom szakaszra vonatkozóan megvalósulhat a kivitelezés.

1. Vidékfejlesztési Program keretében 71 millió Ft támogatással megvalósult a Kadarka utcai földút felújítása. A kivitelezési munkálatok július és szeptember között lezajlottak. A projekt teljes költsége 84 millió Ft, melynek pénzügyi elszámolása is megtörtént.
2. A kissolti bölcsődére a közbeszerzési eljárás van folyamatban, jelenleg várjuk, hogy Ajánlattevők nyílt közbeszerzési eljárás keretében benyújtsák ajánlataikat. Az ajánlatok határidőre történő beérkezését, valamint a hiánypótlásokat követően nyertes Ajánlattevővel megkötjük a szerződést. Remélhetőleg szeptember elején a kivitelezési munkálatok megkezdődnek.

Ennek a pályázatnak a keretében egy új, egy csoportszobás bölcsőde kialakítását tervezi a város, melyben 12 fő bölcsődés korú gyermek elhelyezésére lesz lehetőség. A megvalósításhoz 117 millió Ft vissza nem térítendő támogatást kapott Solt Város Önkormányzata.

1. Kissolti melegítő-tálaló konyha felújítása JETA támogatással valósult meg. A projekt keretében padlóburkolat csere, födém szigetelés, belső falfestés, új fűtési rendszer és szellőzőrendszer kialakítása, és eszközbeszerzés történt, melyhez 30 millió Ft támogatást kapott az önkormányzat. A pályázat megvalósításának teljes költsége 38 millió Ft. A kivitelezési munkálatok 2020. novemberében befejeződtek, az eszközbeszerzés 2021. januárban lezajlott. A projekt pénzügyi elszámolása is megtörtént.
2. Az Önkormányzat megvásárolta Solt belterületén elhelyezkedő Kossuth Lajos utcai 1109 hrsz-ú és 1110 hrsz-ú ingatlanokat. A Jövőnk Energiája Térségfejlesztési Alapítvány által nyújtott 7.1 millió Ft támogatásból az 1109 hrsz-ú ingatlanon kívánjuk megoldani a szemközti telken elhelyezkedő iskola dolgozóinak parkolási helyigényét. Továbbiakban a két ingatlan összevonásával bővíteni a parkolóhelyek számát.

A beruházás keretében 649 m2-es ingatlanon kialakítandó parkolóban 23 db jármű elhelyezése lenne biztosított.

Jelenleg kivitelező kiválasztására beszerzési eljárás van folyamatban.

1. A Jövőnk Energiája Térségfejlesztési Alapítványhoz 2021. januárjában pályázatot nyújtott be az önkormányzat a városi térfigyelő kamerarendszer felújítására. A benyújtott pályázatot az Alapítvány 5 millió Ft összegű támogatásra érdemesnek ítélte. A tervezett beruházás keretében a rendőrséggel egyeztetett, közbiztonság szempontjából leginkább érzékeny helyszínen kívánjuk a 22 db új kamerát elhelyezni, ezáltal a meglévő kamerarendszer fejlesztését, korszerűsítését és egyúttal bővítését kívánjuk megvalósítani. A kivitelezési munkálatokra a beszerzési eljárás sikeresen lezárult. Szerződéskötést követően megkezdődhetnek a szerelési munkálatok.
2. A Népi Program keretében a Teleki László Alapítványtól 2020. júliusában 80%-os finanszírozású, 1,5 millió Ft-os támogatást nyertünk el a tájház felújításához szükséges előkészítő, megalapozó dokumentumok előkészítésére. A pályázat keretében a későbbi felújításhoz szükséges építéstörténeti, faanyagvédelmi, statikai, faanyagdiagnosztikai és teljes építészeti tervdokumentáció készült. A program szakmailag 2021. márciusában lezárult, jelenleg a pénzügyi elszámolás van folyamatban.
3. Az Önkormányzat a Mesevár Óvoda és Mini Bölcsőde épületének tetőszerkezet felújítására pályázatot nyújtott be. A pályázatot támogatásra érdemesnek minősítették. A kivitelezési munkák megkezdődtek, előre láthatólag augusztus végére a munkák befejeződnek. A pályázat keretében 19 millió Ft támogatást kapott az Önkormányzat melyhez 11 millió Ft önerő szükséges.
4. Ipari park

Solt Város Önkormányzat 300 millió Ft vissza nem térítendő támogatást nyert ipari park létesítésére az előkészületi munkálatok folyamatban vannak, az engedélyezési és kivitelezési tervek elkészítésére a beszerzési eljárás megtörtént.

1. Ez év márciusában pályázatot nyújtottunk be Petőfi telepen a Katona József utca burkolatának felújítására. A pályázat elbírálása van folyamatban.
2. BE-BE Kft. ingatlan értékesítés
3. Szélessávú internet értékesítés
4. Játszótér Petőfi telep

Bízom benne, hogy városunk fejlesztési célkitűzései találkoznak az elfogadott operatív programokban megjelenő pályázatokkal.

A településünkön működő kis- és középvállalkozásokat, társadalmi és civil szervezeteket, de akár a magánszemélyeket is arra bíztatok, figyeljék a pályázati programok kiírását és pályázzanak eredményesen. Ezáltal városunk tovább fejlődik, munkahelyeket tud létesíteni, ez által nő a foglalkoztatottság, a bérek emelkednek és a családoknak jobb megélhetést tud nyújtani.

Köszönöm megtisztelő figyelmüket.

Solt, 2021. június 30.

Németh István

polgármester